**FONEMA I FON**

FONOLOŠKI SISTEM I FONETSKE REALIZACIJE

Jezički sistem je uređeni skup jedinica i njihovih međusobnih odnosa, korelacija. Jedan od jezičkih sistema jeste skup fonema – fonološki sistem.

Foneme su najmanje razlikovne jedinice koje se ne mogu rastavljati na manje djelove i nemaju svoga značenja. Razlikovna funkcija fonema, kao njihova osnovna funkcija, sastoji se u tome što foneme služe za razlikovanje jedinica u čiji sastav ulaze. Fonema se može definisati i kao minimalni zvukovni kompleks sa distinktivnom funkcijom u jeziku. Distinktivna funkcija fonoloških jedinica se ispoljava ili kao opozicija (distinkcija između glasova dvaju ili više različitih iskaza) ili kao kontrast (distinkcija među glasovima istog iskaza u nizu).

Svaka fonema datog jezika mora biti fonetski realizovana tako da se razlikuje od svih ostalih fonema. No, ovakva ograničenja ipak daju slobodu izgovora u svakom jeziku. Tako crnogorski sistem nazala ima tri člana na fonološkom planu: *m, n* i *nj*. Taj sistem čine, dakle, bilabijalni, postdentalni i palatalni nazal; u njemu nema labio-dentalne, velarne i drugih mogućih fonema ovog reda. Međutim, ako obratimo pažnju na naš izgovor riječi *tramvaj, limfa*; *karanfil, senf; banka, Anka, danga, rang*, uočićemo kod prvih četiri labio-dentalnu artikulaciju, a kod druge četiri – velarnu. Prema tome, možemo zaključiti da našim trima fonemama (*m, n, nj)* odgovara pet fonetskih realizacija – fona. Otuda ističemo da je fonema jedinica jezičkog sistema i da njoj po pravilu odgovara skup fonetskih realizacija – fona. Dakle, foneme se glasovno realizuju kao foni.

ALOFONIJA

Velarni izgovor nazala u *banka, Anka, danga, rang* nije slobodan već uslovljen dodirom sa velarnim *k*, odnosno *g* – glasovnim kontekstom. Dakle, u nekim glasovnim kontekstima, pozicijama, pojedine fonetske realizacije fonema nijesu dopuštene već se zamjenjuju drugim realizacijama. Pošto je kontekstom određeno koja će realizacija biti ostvarena u izgovoru, izvjesne fonetske jedinice nikada se ne javljaju u istoj poziciji. Foni koji se nikada ne javljaju u identičnoj poziciji – ne obrazuju opoziciju: to su foni iste foneme, alofoni. Za fone sa ovakvom reparticijom kažemo da imaju dopunsku, komplementarnu distribuciju.

Dakle, u različitim kontekstima foneme se mogu različito glasovno realizovanti, a različite kontekstualno uslovljene varijante fona nazivaju se alofoni (npr.: *n* u *nos* i *bingo* ili *m* u *more* i *ambis*, gdje je njihov različit izgovor uslovljen različitim različitim glasovnim kontekstom u koji stupaju). Alofoni ne vrše distinktivnu funkciju.

Katkada alofoni koegzistiraju i u istim pozicijama, ali se tada nedistinktivnost fona ogleda u tome što njihova zamjena u toj poziciji ne izaziva promjenu sadržaja iskaza, odnosno značenja riječi ili morfeme. Tako npr. *r* u riječima kao *umro, otro* i sl. poznaje dvije fonetske varijante: jedna je slogotvorna (u-mr-o; o-tr-o), a druga neslogotvorna (u-mro; o-tro). Riječi ne mijenjaju značenje prilikom jednog ili drugog izgovora. Na osnovu prethodno rečenog, može se konstatovati da pored alofona sa dopunskom distribucijom, postoje i alofoni sa fakultativnom distribucijom.

DIJAFONIJA I HETEROFONIJA

Riječ *u-mr-o*, odnosno *u-mro* rijetko će se sresti u izgovoru istog lica, već će kod jednih govornika našeg jezika biti pretežan jedan, a kod drugih grugi izgovor. Tu se stvaraju začeci grupisanja ljudi po socijalnom ili regionalnom principu čije bi jedno od obilježja bilo izgovor glasa *r* u pomenutoj poziciji.

Sličnih diferencijacija ima i na jednom drugom planu. U našem jeziku se neke riječi javljaju u dva fonetska lika, npr. *avgust* i *august*, *evnuh* i *eunuh*. Ova dvojakost podrazumijeva i dvojak fonološki sastav *avgust* i *august*, odnosno *evnuh* i *eunuh*. Dakle, dvojstvo ne postoji samo na nivou izgovora, već i u sistemu koji se u tim tačkama dijeli na dva supsistema, te od prostog postaje dvoobrazan varijantan. Varijantni sistem zove se u nauci dijasistem. Dijasistem je svaki sistem, pa i svaki jezički sistem, unutar kojega se javljaju varijante. Razlike u fonološkom sastavu riječi izazvane varijantnošću našeg književnojezičkog sistema naziva se dijafonija.

U slučajevima kada višestrukosti nijesu osnova za pojavu jezičkih varijanti – jer im distribucija nije u vezi sa regionalnim ili socijalnim grupisanjem, već zavisi od drugih momenata – imamo prostu heterofoniju (npr. izaći/izići, skupljati/sakupljati itd.).

Pojava suprotna heterofoniji jeste homofonija, jednakost fonološkog sastava riječi različitog značenja: grad (varoš) i grad (stupanj).